У припреми ученика за посету сајму књига у Франкфурту и учешћу у радионици са темом дечијег романа у савременој књижевности, имала сам више корака и радила сам у свим групама које су ми мешовитог узраста, охрабрена и интересовањем старијих ученика, који су на крају само добили другачије задатке за домаћи рад.

1. Презентација о Јасминкиној биографији, али прилагођена ученицима у дијаспори – мање текста, а више забавних детаља кроз оригиналне фотографије. Презентацију сам користила независно од тога што је Ј.П. већ била гост Видовданске академије у Штутгарту, у јулу 2016.године и држала литерарне радионице по свим пунктовима, упознајући их са својим књигама. Тим пре је већини ученика њен лик био познато драг, па су радо прихватили рад на роману. Дакле, мотивација је постојала.
2. Приступила сам изражајном читању једног од најновијих романа „Хоћу кући!, али у деловима које сам одабрала као назанимљивије. Остале делове сам надоместила уз помоћ дечјих логичних предлога, јер су пажљиво пратили и активно учествовали у раду.
3. Током читања сам застајала на местима која су драмски узбудљива и показивала илустрације из књиге (које су увек бескрајно маштовите), деци постављала питања о њиховом виђењу наставка романа: „Шта се даље догодило са Николом? Како је то пливао на леђима са рукама испод главе? Шта мислите какву врсту родитеља је сада срео (пошто је очигледан контраст у низању типова родитеља)? Именујте осећања која су мучила дечака ноћу? Објасните шта значи када неког „поједе мрак“ као главног јунака.(Тај део је страшан за малу децу и онда старији ученици објасне млађима значење.)

Да ли ви имате играчку сличну Монструму и како бисте поступили да сте је изгубили, као дечак у роману? Која је најважнија реченица коју сам прочитала, а која је решила дечаков проблем и учинила га срећним? (Очекивани одговор: „Па да! Моји мама и тата нису ни најбољи ни најлепши родитељи на свету, али ја њих волим и они воле мене...) Питања која постављамо деци могу бити бројна и могу се разликовати од групе до групе, у зависности од реакције деце, чија се машта пробуди толико да и наставника инспирише.

1. Када смо дошли до самог расплета, извели смо мали скеч са улогама правих родитеља ( који очајни чекају да им се син врати) и са дечаком (који куца на врата учионице). Спонтаност је проистекла из доживљености претходно урађеног. Сам крај романа када свемирски полицајац звони на врата и доноси породици изгубљену играчку, толико је предвидив да су одговори превазишли и очекивања наставника.
2. Деца добијају различите задатке које су сами изабрали:

-цртање других планета на којима је Никола био

-цртање играчке Монструма

-цртање делова романа који су ми се највише допали

-уз помоћ копираних страница романа, стрији узраст добија задатак да издвоји придеве (стр.34 и 35) и да напише писаном ћирилицом сиже романа.

 7) На радионици у Франкфурту, деца су се препустила стварању заједничког романа са Јасминком, нудећи спонтане одговоре и маштовита решења. Добили су на поклон њене књиге, а већина је желела да то буде роман „Хоћу кући!“

ЗАКЉУЧАК: Књиге савремене ауторке за децу, Јасминке Петровић су саме по себи писане као мали пројекат са истраживачким задацима за дете – читаоца. Не нуде готова решења, па је увек инспиративно и за наставника и за ученике, бавити се њима. Писане су једноставним језиком и описују ситуације из свакодневног живота. Често јунаци изговарају оно „што им се мота по мислима“, како каже писац, али на крају је закључак увек по мери детета. Понуђене су различите активности за богаћење речника и усвајање нових језчких структура. Писала је и наменски три књиге латиницом за дијаспору (у прилогу), а скоро сав њен опус је прилагођен различитим узрастима, што је свакако и нама од непроцењиве користи.